227 Mendacium

Secundum Augustinum, libro *De mendacio*, et secundum Magister, libro tercio *Sententiarum,* distinctio 38, mendacium est falsa vocis signo cum intencione fallendi. Et quidem nomine vocis intelligitur signum uitus scriptura.

Vnde et prima pars huius descriptionis comprehendit falsum dicere.

Secunda pars comprehendit mentiri quod est contra mentem ire. Et sic proprie ad mendacium requiritur falsitas dicti et falsitas dicentis.

¶ Nam mentiri potest quis dicendo verum, quod putat falsum et dicere falsum licet non menciatur. Et sic non semper falsa vocis signo peccat ut cum fiunt in scolis ficte post communiones pro doctrina facienda ut si dicatur, Pono quod modo scimus ante incarnacionem et dicatur Christus nascitur etc. Ergo qui mentit semper fallit voluntate, licet aliquando fallatur in facti veritate. Iccirco mendax semper peccat quia linguam ream non facit nisi rea mens.

¶ Causa 22, quest. 2, c. *Homines*. Est ergo sciendum quod triplex est genus mendacii: perniciosum, iocosum, offensum. Hoc est dicere ut noceat et gaudeat. Quorum primum est semper mortale secundum aliquando primum est malignitatis. Secundum leuitatis. Tercium pietatis quia nulli obest, set alicui prodest, quia sit ad euadendum periculum parte pecunie seu mundicie, Causa 22, quest. 2, c. *Primum*,in quo capitulo licet dicatur quod omnem mendacium est peccatum eo quod omnis mendax sit deceptor. Tamen, inter cetera mendacia solum perniciosum est mortale, quia aut fit contra Deum in doctrina ecclesie, aut contra proximum in causa criminali, aut contra seipsum sola libidine menciendi, Psal. [5:7]: *Perdes omnes qui loquuntur mendacium*. Et Sap. 1[:11]: *Os quod mentitur occidit animam*. Est autem hic notandum quod aliquid est mentiri atque aliud verum occultare. Vnde et qui non uult hominem ad mortem perdere, potest caute verum celare et non falsum dicere, Causa 22, quest. 2, c. *Ne quis*, uel potest figuraliter proferre, sicut patet de Abraham, Gen. 12[:10-20] quando dixit Saram esse sororem suam et de Jacob cum dixit, Ego sum Esau, [Gen. 27:24], id est, quod Christus dixit de Johanne, Ipse Helyas [Matt. 11:13-15].

Item, mendacium non solum est in sermone set etiam in simulatis operibus, quia mendacium est Christi opera non facere, Causa 22, quest. 5, c. *Cauete.*

Item, nota hic quod triplex est simulacio. Nam quedam est cautele, ut quod Jehu finxit se cultore Baal ut sic cultores Baal comprehenderet, [4 Reg. 10:18-28]. Et Dauid finxit se freneticum tempore periculi, [1 Reg. 21:12-15].

Alia est simulacio doctrine et figure quam Christus exercuit quando finxit se longius ire a cordibus, scilicet, eorum cum quibus ibat. Verba nempe figuratiua sepe verificantur pro sensu in quo fiunt magis quam pro sensu quam faciunt et talia figuratiua sepe sunt innitabilia.

Tercia, est simulacio duplicitatis que tenet speciem mendacii nec fit sine peccato. Posset tamen dici facti non est proprie mendacium quia opera non sint instituta ad contestacionem cordis. Sed magis ad merendum uel demerendum nisi fiant intencione fallendi.

¶ Item, mentiri maxime competit diabolo sicut veritas Christo. Vnde de eo dicit Christus, scilicet, *cum loquitur mendacium*, de *propriis loquitur quia mendax est*, [Joan. 8:44].

¶ Ipse nempe primo mendacium inuenit, et aliis propinauit quando dixit, Ascendam in celum, et similis, Ero altissime.

Et secundo cum dixit mulieri, Gen. 3[:4]: *Nequaquam morte moriemini*. Vnde Bernardus, O nequaquam. Et dicitur quod diabolus communicat mendacium homini, sicut serpens communicat suum semen vipere. Vnde parit nam secundum Ysidorum, libro 12, c. 4, proles rumpit vterum, cum matris interitu. Sic mendax erumpit cum proprio interitu, dicitur Prou. 6[:16-17]:

¶ *Sex sunt que odit anima mea* et sequitur *linguam mendacem*. Ideo Cayn quando mentitus est Domino, dicens, *Nescio*, Domine. Statim, maledictus est, Gen. 4[:9]. Et Ananias mentiens, Act. 5[:1-5], statim, mortus est, Sap. 1[:11]: *Os quod mentitur occidit animam*. Vnde Chrisostomus, *Super Mattheum*, homilia 19, Qui mendax est, nemen putat dicere veritatem, neque ipsum Dominum. Qui ex proprio proposito mendax est, numquam desinit esse mendax, neque post mortem. Mors quidem animam a carne separat, sed propositum anime non amittitur. Ideo Gregorius /f. 68vb/ 18 *Moralium*, non numquam peius est mendacium meditari, quam mendaciam loqui. Nam loqui quandoque precipitationis est, meditari autem sudiose prauitatis. Vnde Ysidorus *De summo bono*, libro secundo, mendaces faciunt ut semper vera dicentibus non credatur. Sepe vera premittit qui dicturus est ut cum primo fidem adquisierit ad reliqua auditores credulos faciat, Psal. [61:10]: *Mendaces filii hominum in stateris*. Nam multipliciter mendaces sumus ut in equalitate statere et ponderum.

Primo, iudicando peccata nostra leuia et aliorum grauia, cum tamen forte nostra sunt grauiora, talis videt *festucam in oculo fratris; in suo* autem *trabem non* videns, Matt. 7[:3].

¶ Item, in imponendo grauiora subditis quam sibi. Vnde Chrisostomus, *Homilia* 50, vis apperere sanctus? Ita vitam tuam esto austerus, erga alios esto benignus. Audiant te homines parua mandante et grauia facientem. Econtro dicitur Matt. 23[:4]: *Alligant onera gravia*,[[1]](#endnote-1) *et importabilia, et imponunt in humeros hominum*, etc.

Item, pro multis recepta temporalia, pauca refundimus spiritualia. Vnde conquetur Dominus, Osee 12[:7]: *Chanaan, in manu* tua *statera dolosa*.

1. *gravia* ] *add*. ~~et intemperalia pauca refundimus spiritualia. Vnde conquetur dominus~~ F.128. [↑](#endnote-ref-1)